[{"text_idx": "#000000", "text": "Hanner ffordd trwy rhan gynta\u2019r tymor ac Y Seintiau Newydd sy\u2019n parhau i osod y safon, saith pwynt yn glir ar y copa. Ond yng nghanol y tabl bydd y ras i gyrraedd y Chwech Uchaf yn dechrau cynhesu gyda dim ond pedwar pwynt yn gwahanu\u2019r saith clwb rhwng y 4ydd a\u2019r 10fed safle."}, {"text_idx": "#000001", "text": "Ar o\u0302l sicrhau dim ond un pwynt o\u2019u 20 ge\u0302m gynghrair ddiwethaf, mae Derwyddon Cefn yn un clwb sydd yn weddol saff o beidio a chyrraedd y Chwech Uchaf eleni."}, {"text_idx": "#000002", "text": "Roedd hi\u2019n 5-0 i\u2019r Drenewydd yn y ge\u0302m gyfatebol ym mis Awst, ac mae\u2019r Robiniaid wedi sgorio 25 go\u0302l yn eu pum ge\u0302m ddiwethaf yn erbyn y Derwyddon."}, {"text_idx": "#000003", "text": "Ar o\u0302l ennill pedair ge\u0302m yn olynol a chodi i\u2019r 3ydd safle, mae\u2019r Drenewydd wedi colli eu dwy ge\u0302m ddiwethaf ym mhob cystadleuaeth gan gynnwys eu colled siomedig yn Hwlffordd ddydd Sadwrn."}, {"text_idx": "#000004", "text": "Ond mae ti\u0302m Chris Hughes wedi ennill eu chwe ge\u0302m ddiwethaf yn erbyn y Derwyddon, ac heb golli yn erbyn hogiau\u2019r Graig yn eu 13 ge\u0302m ddiwethaf."}, {"text_idx": "#000005", "text": "Bydd hi\u2019n frwydr gyffrous ar Faes Tegid rhwng dau di\u0302m sydd yn sicr wedi tangyflawni yn y gynghrair y tymor hwn."}, {"text_idx": "#000006", "text": "Ar o\u0302l ennill dim ond pedair o\u2019u 11 ge\u0302m gynghrair hyd yn hyn mae\u2019r Bala 12 pwynt y tu o\u0302l i\u2019r ceffylau blaen, Y Seintiau Newydd."}, {"text_idx": "#000007", "text": "Ac er bod Cei Connah wedi cael dechrau trychinebus i\u2019r tymor, dyw ti\u0302m Craig Harrison bellach ond bedwar pwynt y tu o\u0302l i\u2019r Bala yn dilyn eu buddugoliaeth yn erbyn Derwyddon Cefn nos Wener."}, {"text_idx": "#000008", "text": "Mae Cei Connah wedi sicrhau lle\u2019n Ewrop am y chwe tymor diwethaf, tra bod Y Bala wedi cyrraedd Ewrop saith gwaith ers 2014 a byddai\u2019n siom aruthrol i\u2019r ddau glwb pe bae nhw\u2019n methu bod ymysg y tri chlwb fydd yn cynrychioli Cymru yn Ewrop haf nesaf."}, {"text_idx": "#000009", "text": "Mae gorffen yn 3ydd yn y tabl wedi bod yn ddigon i sicrhau lle\u2019n Ewrop yn y saith tymor diwethaf, ond gyda Cymru wedi colli un safle eleni mae hi am fod yn anoddach nac erioed i gyrraedd y nod."}, {"text_idx": "#000012", "text": "Dim ond pwynt sy\u2019n gwahanu\u2019r ddau di\u0302m yma yn y ras i gyrraedd y Chwech Uchaf."}, {"text_idx": "#000014", "text": "Mae Caernarfon wedi colli eu pedair ge\u0302m ddiwethaf ym mhob cystadleuaeth, ond gall Huw Griffiths gymryd hyder o\u2019r ffaith bod y Cofis wedi ennill eu tair ge\u0302m ddiwethaf yn erbyn y myfyrwyr."}, {"text_idx": "#000016", "text": "Mae hi wedi bod yn ddechrau rhwystredig i\u2019r tymor i Aberystwyth sydd bellach bedwar pwynt o dan diogelwch y 10fed safle ar o\u0302l colli wyth o\u2019u 11 ge\u0302m gynghrair."}, {"text_idx": "#000017", "text": "Mae sgorio goliau yn broblem ddifrifol i Aberystwyth gan bod y Gwyrdd a\u2019r Duon ond wedi rhwydo chwe go\u0302l mewn 11 ge\u0302m gynghrair, a does neb wedi sgorio mwy nac unwaith i di\u0302m Antonio Corbisiero."}, {"text_idx": "#000018", "text": "Daeth dwy o\u2019u chwe go\u0302l gynghrair yn eu buddugoliaeth 2-1 yn erbyn Y Barri ar benwythnos agoriadol y tymor."}, {"text_idx": "#000019", "text": "Mae\u2019r Barri wedi gorffen yn y Chwech Uchaf ym mhob un o\u2019r tri tymor diwethaf a bydd Gavin Chesterfield yn benderfynol o ddringo\u2019r tabl cyn yr hollt."}, {"text_idx": "#000020", "text": "Bydd hi\u2019n dipyn o ge\u0302m ar Gae-y-Castell rhwng dau di\u0302m sydd wedi gosod eu marc ar y gynghrair eleni."}, {"text_idx": "#000021", "text": "Mae\u2019r Fflint driphwynt uwchben Y Drenewydd yn y ras am yr ail safle, tra bod Pen-y-bont wedi codi i\u2019r 4ydd safle ar o\u0302l colli dim ond un o\u2019u 10 ge\u0302m ddiwethaf ym mhob cystadleuaeth."}, {"text_idx": "#000022", "text": "Ar gyfartaledd, mae 30 pwynt wedi bod yn ddigon i orffen yn y 6ed safle ar yr hollt ers 2010/11, a gyda\u2019r Fflint wedi casglu 22 pwynt yn barod mae\u2019n edrych yn addawol i fechgyn Neil Gibson."}, {"text_idx": "#000024", "text": "Ar o\u0302l gorffen y ddau dymor diwethaf yn waglaw mae\u2019r gwynt yn o\u0302l yn hwyliau\u2019r Seintiau Newydd gyda\u2019r clwb saith pwynt yn glir o\u2019r gweddill wedi 11 ge\u0302m."}, {"text_idx": "#000025", "text": "Mae ti\u0302m Anthony Limbrick wedi ennill eu 11 ge\u0302m ddiwethaf yn Neuadd y Parc a dyw\u2019r Seintiau heb golli gartref yn erbyn Hwlffordd ers 2003."}, {"text_idx": "#000026", "text": "Mae\u2019r Adar Gleision wedi codi o safleoedd y cwymp ar o\u0302l colli dim ond un o\u2019u chwe ge\u0302m gynghrair ddiwethaf, gan ennill pedair yn ystod y rhediad hwnnw."}, {"text_idx": "#000027", "text": "Bydd uchafbwyntiau gemau\u2019r penwythnos i\u2019w gweld ar ein gwefannau cymdeithasol."}]